open-index/open-wikipedia-markdown huggingface dataset:
Karst

**Karst** ass eng geomorphologesch Struktur, déi aus der hydrocheemescher Korrosioun, an hydraulescher Erosioun, vu Fielsen aus léislechem Gestengs (Karbonatgestengs), virun allem op Basis vu Kallek (dorënner Kräid an Tuff), entstanen ass. Et schwätzt een dofir vu Karst-Hielen an Uewerfläche-Karst.

Typesch fir Karst-Landschafte sinn "opgewullt" Landschafte mat Grotten, Hielen, Splécken, agesackten oder ofgebréckelte Fielsen, souwéi engem hydrographesche System, deen dacks ënnerierdesch verleeft.

Karst huet säin Numm vum Kalleksteen-Plateau tëscht Italien, Slowenien a Kroatien, deen op Däitsch "Karst", op Italiensch "Carso" an op Sloweenesch "Kras" genannt gëtt.

De serbesche Geolog Jovan Cvijić huet d'Spezifizitéite vum "Karst" a sengem Artikel *Das Karstphänomen* beschriwwen an den Numm verallgemengert, sou datt en op Formatiounen aneschtwous iwwerdroe gouf.

Karst gëtt et ronderëm d'ganz Welt, an Europa z.&nbsp;B. am Mëttelmierraum, der Schwäbescher an der Fränkescher Alb, dem Jura, souwéi an de Kallek-Alpen, ma och a Südostasien a Südchina, de Groussen Antillen an am Malaieschen Archipel. Déi fir Lëtzebuerg noost a bekanntst Karstgrotte sinn déi aus dem wallounesche Karst an zwar d'Grott vun Han, d'Grott vu Remouchamps an déi vun Hotton.
## Kuckt och
*Donauversickerung
*Aachtopf
Nicolas Leonardy (Buergermeeschter)

Den **Nicolas Leonardy**, gestuerwen den 9. November 1927 zu Dickweiler am Alter vun 71 Joer, war Buergermeeschter vun der Gemeng Rouspert a Member vun der Chambre d'agriculture.
Franséische Pällem

De **franséische Pällem** (*Taxus baccata*) ass e Bam aus der Gattung *Taxus* déi mat sechs veschiddenen Aarten op der nërdlecher Hallefkugel vertrueden ass.

De franséische Pällem huet eng breet Kroun déi keegelfërmeg ass wann en een eenzele Stamm huet, bei méi Stämm ass s'onreegelméisseg breet. D'Äscht sinn zimmlech steif an hänken deelweis no ënnen. De Stamm dee meeschtens net ganz riicht ass, ass dacks mat kuerze Schëtz bedeckt a kann dann nëmme schlecht gesi ginn. Seng Nole sti spiralfërmeg um Driff a bleiwen dräi Joer gréng. Se sinn 2 bis 4&nbsp;cm laang an 3&nbsp;mm breet. Déi iewescht Säit ass donkelgréng mat enger däitlecher Mëttelrëpp an déi ënnescht ass gielgréng, oder blatzeg gréng an huet Sträifen.

De Franséische Pällem ass eng zweehaiseg Planz. Déi männlech Bléie si kleng, ronn, a sinn op der ënneschter Säit vum Driff vum leschte Joer. Se kréien en giel Faarf a verspreeën am Februar hire Pollen. D'weiblech Beem hu ganz kleng onopfälleg gréng Bléien déi eenzel stinn. Se hunn e fleeschege Sommantel deen am September opschwëllt a ganz rout gëtt. De Sommantel huet d'Form vun engem Becher deen no uewen op ass an iwwer de Som eraussteet. En ass ongeféier 1 × 0,6&nbsp;cm grouss.

Jong Beem wuessen ongeféier 20–30&nbsp;cm am Joer an den Ëmfang vum Stamm hëlt 2–3&nbsp;cm bäi. Am Alter wuesse se net méi an d'Héicht an de Stamm hëlt nach just 5&nbsp;mm a manner bäi.

De Franséische Pällem fënnt een an Europa, Algerien an a Klengasien bis Persien, Meeschten a Parken, Gäert, op Kierfechten, an als Hecken. Se sinn dacks en ettlech honnert Joer al.

Et gëtt e puer Ënneraarten:
**Adpressa*: eng Gaardeform mat spatzen, längelzeg-ellipteschen Nolen. Dovu gëtt et och eng Zort mat gielzegen Nolen.
**Dovastoniana*: dacks a Parken ze fannen ongeféier 5 m grouss, mat engen eenzele Stamm. D'Säitenäscht sinn horizontal an d'Säitendriff hänken opfälleg no ënnen.
**Fastigiata* oder *Hibernica*: sailefërmeg, ka bis 15&nbsp;m héich ginn. Eng gielzeg Form dervun *Fastigiate Aurea* gëtt net grad sou héich.
**Fructo-luteo*: eng rar Form déi 1817 an Irland fonnt gouf, an déi an d'Breet wiisst, mat schwaarzgréngen Nolen a Friichten déi giel si, wa se zeideg sinn.
## Kuckt och
*Taxus vun Éileng
Philippe Ernzer

De **Philippe Ernzer**, gebuer den 20. Juni 1998 zu Wolz, ass e lëtzebuergeschen Entreprener an Hobbymeteorolog.

Obschonns en ni ee Studium am Beräich Meteorologie gemaach huet, bedreift hie säin eegene private Wiederdéngscht *Météo Boulaide* zanter 2010 an ass vum Juli 2014 u regional bekannt fir seng Wiederprognosen.

Hie kënnt vu Bauschelt. Seng éischt Wiederstatioun huet hien am Dezember 2009 a Betrib geholl, mëttlerweil huet hie säin eegene private Wiederdéngscht dee sech engersäits op genee Prognose fir Lëtzebuerg konzentréiert, a sech awer am Laf vun de Jore virun allem op markant Wiederevenementer spezialiséiert huet. E puermol am Dag gi Bulletine publizéiert, bei spezielle Wiederlage souguer an zäitnoen Ofstänn.

Nodeem hien am Juli 2014 virun engem heftegen Donnerwieder gewarnt hat, gouf hien an de Joren 2014 an 2015 jeeweils zweetplacéierte "Lëtzebuerger vum Joer".

Vum 3. August 2015 bis an de Februar 2016 huet hie seng eege Sendung "Météo Boulaide" um lëtzebuergesche Privatsender apart TV moderéiert. Zanter Januar 2019 presentéiert hien um ëffentlech-rechtleche Radiosender radio 100,7 d'Emissioun "Reen a Bou - Op Schratt an Tratt mam Wieder".

De 15. August 2020 huet hien zesumme mat sengem Geschäftspartner d'Mediegesellschaft *ErnzerMedia* gegrënnt, déi bis Oktober 2020 och d'Déngschter ronderëm *Météo Boulaide* verwalt huet. An Tëschenzäit huet hien eng nei Firma gegrënnt, vun där Météo Boulaide zanter dem 16. November administréiert gëtt.

## Um Spaweck
* Amélie Schroeder, ''Philippe Ernzer, l’expert météo le plus populaire du Luxembourg'', 07.12.2023, virgule.lu
*Websäit vu Meteoboulaide

*Websäit vun Apart TV.
*radio 100,7: Reen a Bou - Op Schratt an Tratt mam Wieder
Segura de la Sierra

**Segura de la Sierra** ass eng andalusesch Gemeng a Spuenien, an der Provënz Jaén. Si läit an Zentrum vun der Sierra de Segura an de betesche Kordilleren.

Den Haaptuert läit an engem géien Hank ënner enger Buerg op enger Héicht vun iwwer 1000 Meter. Et ass e pittoreskt Duerf mat schmuele Stroossen a villen Trapen.
Josias Braun-Blanquet

De **Josias Braun-Blanquet** (eigentleche Familljennumm: **Braun**), gebuer den 3. August 1884 zu Chur (Schwäiz), a gestuerwen den 20. September 1980 zu Montpellier, war e Schwäizer Botaniker.

Hien ass de Grënner vun der *Station internationale de géobotanique méditerranéenne et alpine* (SIGMA) vu Montpellier an ee vun de grousse Pionéier vun der Phytosoziologie. Zu Montpellier huet hie d'Gabrielle Blanquet kennegeléiert a sech 1915 mat hir bestuet. Vun do un huet hie seng Publikatioune mat « Braun-Blanquet » signéiert.

Säin Haaptwierk ass d'Buch *Pflanzensoziologie. Grundzüge der Vegetationskunde* (1. Oplo 1928, 2. Oplo 1951, 3. Oplo 1964), dat op Englesch a Spuenesch iwwersat ginn ass.

De Braun-Blanquet stoung a perséinlechem Kontakt mam Nicolas Thurm, deen hien 1940 zu Montpellier kennegeléiert hat, grad sou wéi de François Léon Lefort. De Léopold Reichling huet 1948 an 1949 e Stage zu Montpellier gemaach, fir sech ënner der Leedung vum Braun-Blanquet an dem Louis Emberger mat de Methode vun der Phytosoziologie ze familiariséieren.
## Literatur

*de Bolos, O., *Josias Braun-Blanquet, Coire 1884 - Montpellier 1980*. Vegetatio 48, S. 193-196.
*Guinochet, M., 1982. *Josias Braun-Blanquet (1884–1980).* Bulletin de la Société botanique de France 129 (1), S. 73-76. http://www.tandfonline.com/doi/pdf/10.1080/01811797.1982.10824529
*Lefort, F.L. & L. Reichling, 1949. *Qu'est-ce que la carte des groupements végétaux du Luxembourg?* Les Cahiers luxembourgeois 21 (1949) (7-8), S. 165-176.
*Massard, J.A., 2015. *[http://massard.info/pdf/Massard_2015_5-302_add.pdf La Société des naturalistes luxembourgeois de 1890 à 2015.]* Bulletin de la Société des naturalistes luxembourgeois 116, S. 5-302.
## Um Spaweck
Harry Rowohlt

Den **Harry Rowohlt**, gebuer als *Harry Rupp* de 27. Mäerz 1945 zu Hamburg, an och do gestuerwen de 15. Juni 2015, war en däitschen Auteur, Iwwersetzer a Schauspiller.

De Rowohlt huet vill englesch Bicher vun Auteure wéi Ernest Hemingway, Anthony Burgess, Edgar Rice Burroughs, Robert Crumb, Ernest Hemingway, James Joyce, Kurt Vonnegut an Tom Wolfe op däitsch iwwersat. Fir déi däitsch Wochenzeitung *[[Die Zeit]]* huet hien d'Chronik *Pooh's corner* geschriwwen. Als Schauspiller war hie vun 1994 un an 236 Episode vun der TV-Serie *[[Lindenstraße]]* ze gesinn. Besonnesch beléift ware seng Liesunge vun Auteuren déi dacks tësche véier a sechs Stonne gedauert hunn.

## Wierker
### Literatur
* *Pooh's corner - Meinungen und Deinungen eines Bären von geringem Verstand*. Heyne, München 1996, ISBN 3-453-10849-3.
* *Pooh's Corner II - Neue Meinungen und Deinungen eines Bären von geringem Verstand*. Haffmans Verlag, 1997, ISBN 3-251-00370-4.
* *Ich, Kater Robinson*. (zusumme mam Peter Schössow) Carlsen, Hamburg 1997, ISBN 3-551-51460-7.
* *In Schlucken-zwei-Spechte: Harry Rowohlt erzählt [[Ralf Sotscheck]] sein Leben von der Wiege bis zur Biege*. Edition TIAMAT, Berlin 2002, ISBN 3-89320-053-3.
* *John Rock oder der Teufel*. Kein & Aber, Zürich 2004, ISBN 3-0369-5248-9.
* *Happy Birds-Day*. (zesumme mam Rudi Hurzlmeier) Zweitausendeins, Frankfurt 2004, ISBN 3-86150-528-2.
* *Der Kampf geht weiter. Schönen Gruß, Gottes Segen und Rot Front - Nicht weggeschmissene Briefe*. Kein & Aber, Zürich 2005, ISBN 3-0369-5133-4.
* *Wahre Engel und andere Geister der Weihnacht*. (zusumme mam Rudi Hurzlmeier) Zweitausendeins, Frankfurt 2005, ISBN 3-86150-541-X.
* *Ich wollt, ich wär ein Hund*. (zesumme mam Rudi Hurzlmeier) Zweitausendeins, Frankfurt 2006, ISBN 978-3-86150-579-2.
* *Miez, miez*. (zesumme mam Rudi Hurzlmeier) Zweitausendeins, Frankfurt 2007, ISBN 978-3-86150-804-5.
* *Hipphopp - Die hohe Schule der Roßmalerei mit feinen Pferdeversen*. (zesumme mam Rudi Hurzlmeier) Zweitausendeins, Frankfurt 2008, ISBN 978-3-86150-823-6.
* *Gottes Segen und Rot Front - Nicht weggeschmissene Briefe zweiter Teil*. Kein & Aber, Zürich 2009.
* *Pooh's Corner 1997-2008: Meinungen und Deinungen eines Bären von geringem Verstand*. Kein & Aber; Auflage: 1 (1. Oktober 2009)
* *Lord Brummel. Bilder aus dem Leben des Dandys unter den Bären*. (zesumme mam Rudi Hurzlmeier) Zweitausendeins, Hamburg 2009, ISBN 978-3-942048-04-0.
* *Feine Schweine* (zesumme mam Rudi Hurzlmeier) Haffmanns, Berlin-Zürich 2011, ISBN 978-3-942990-03-5.
* *Monkiss* (zesumme mam Rudi Hurzlmeier) Zweitausendeins, Leipzig 2015, ISBN 978-3-86150-966-0.

## Filmographie (Auswiel)
#### als Schauspiller
* 1997: *In Schwimmen-Zwei-Vögel* - Regie: Kurt Palm
* 1997: *Liebe auf Bewährung* - Regie: Bernd Böhlich - Haaptduersteller: Thekla Carola Wied, Helmut Griem
* 1997: *[[Lindenstraße]]* - (TV-Serie) - (236 Episoden)

## Um Spaweck
Partei vun den Europäesche Sozialisten

D**'Partei vun den Europäesche Sozialisten** (en: *Party of European Socialists* (**PES**); fr: *Parti socialiste européen* (*PSE*); de: *Sozialdemokratische Partei Europas * (*SPE*)) ass eng politesch Partei op europäeschem Niveau.

Si besteet aus iwwer 30 sozialisteschen a sozialdemokratesche Parteien aus den EU-Memberstaaten an aus anere Länner um europäesche Kontinent. Dorënner sinn ënner anerem déi lëtzebuergesch LSAP, de franséische Parti socialiste, de belsche Parti socialste, déi däitsch SPD, d'spuenesch Sozialistesch Aarbechterpartei and déi brittesch Labour Party.

## Um Spaweck
Süleyman Demirel

De **Sami Süleyman Gündoğdu Demirel**, gebuer den 1. November 1924 zu Islâmköy, an der tierkescher Provënz Isparta, a gestuerwen de 17. Juni 2015 zu Ankara, war en tierkesche Politiker.

Hie war siwemol Ministerpresident a vun 1993 bis 2000 Staatspresident vun der Tierkei.

## Um Spaweck
Oriol de Bolòs

Den **Oriol de Bolòs i Capdevila**, gebuer de 16. Mäerz1924 zu Olot a Katalounien, a gestuerwen den 22. Mäerz 2007 zu Barcelona, war e spuenesche Botaniker, dee sech op d'Flora vu Katalounien, vun der Mëttelmiergéigend, vu Macaronesien a Brasilien spezialiséiert hat.

Hie war Professer op der biologescher Fakultéit vun der Universitéit vu Barcelona (Facultat de Biologia de la Universitat de Barcelona).

## Literatur
* Villar, L. & P. Montserrat, 2007. * In memoriam: Le professeur Oriol de Bolòs.* Le Monde des Plantes N° 494, S. 8-9. http://pedromontserrat.files.wordpress.com/2008/08/501_bolos_in_memoriam_2008.pdf
## Um Spaweck
Angkor Wat

**Angkor Wat** (op Khmer: អង្គរវត្ត) war fir d'éischt en hinduisteschen, spéider e buddhisteschen Tempelkomplex am Kambodja an ass dat gréisst reliéist Monument op der Welt.

E gouf vum Khmer-Kinnek Suryavarman II. am fréien 12. Joerhonnert zu Yasodharapura (haitegen Numm: Angkor), der Haaptstad vum Khmerräich, als säi Staatstempel a spéidere Mausoleum gebaut. Hien huet mat der Traditioun gebrach an den Tempel net wéi d'Kinneke virun him der Gëttin Shiva gewidmet, mä dem Vishnu.
En ass deen Tempel op där Plaz, deen am beschten erhalen ass, an et ass deen eenzegen, deen e bedeitende reliéisen Zenter zënter senger Grënnung bliwwen ass.

Den Tempel ass den Héichpunkt vun der klassescher Khmer-Architektur. De Komplex ass e Symbol vum Kambodja ginn, dat op dem Land sengem Fändel ze gesinn ass, an ass dem Land seng Top-Attraktioun fir Touristen.
## Biller

Fichier:Angkor-Wat-from-the-air.JPG|Angkor Wat aus der Loft
Fichier:Puerta de la Victoria, Angkor Thom, Camboya, 2013-08-16, DD 01.jpg|Déi ëstlech Enntrée
Fichier:Angkor-4+.JPG|Dokoratiounen op enger Seil...
Fichier:Angkor Wat, Camboya, 2013-08-15, DD 026.JPG|...an enger Mauer 
Fichier:Angkor Wat, Camboya, 2013-08-15, DD 052.JPG|Ee vun de Bannenhäff

## Um Spaweck
Industrial and Commercial Bank of China

D**'Industrial and Commercial Bank of China** (kuerz **ICBC**) ass eng chineesesch Bank mat Sëtz zu Peking. Si war 2014, den totale Verméigenswäerter no, déi gréisst Bank op der Welt.

1999 huet d'ICBC eng Filial zu Lëtzebuerg opgemaach, an zënter 2011 ass doraus de Sëtz fir d'Aktivitéite vun der Bank an Europa ginn.
Akescht (Lieu-dit)

**Akescht** ass e Lieu-dit an der Gemeng Parc Housen am Kanton Klierf.

Bis Enn 2011 war et en Deel vun der fréierer Gemeng Housen, déi du mat de Gemenge Konstem an Houschent zu der Gemeng Parc Housen fusionéiert huet.

## Kuckt och
Naturschutzgebitt Akescht

D**'Naturschutzgebitt Akescht** ass en Naturbësch (*Réserve forestière intégrale*) an der Gemeng Parc Housen.

Den Naturbësch zitt sech mat enger Fläch vun 172,67 ha vun der Strooss laanscht d'Our den Hank erop a südwestlecher Richtung bis op de Rand vun der Gewan ëstlech vum Lieu-dit Akescht.

Den Naturbësch Akescht gouf duerch e *Règlement grand-ducal* vum 25. Juni 2014 geschaf an de 17. Juni 2015 a Presenz vum Staatssekretär Camille Gira offiziell ageweit.

## Kuckt och

## Um Spaweck
* De Règlement grand-ducal vum 25. Juni 2014
Tansu Çiller

D**'Tansu Penbe Çiller**, gebuer de 24. Mee 1946 zu Istanbul, war vun 1993 bis 1996 déi bis ewell eenzeg Fra, déi Premierminister vun der Tierkei war.

D'Tansu Çiller huet op der Yale Universitéit Ekonomie studéiert a war dono Héichschoul-Enseignante fir Ekonomie zu Istanbul. 1990 gouf si Member vun er *Partei vum Riichte Wee* an 1991 Wirtschaftsministesch.

Wéi am Juli 1993 de Süleyman Demirel zum Staatspresident gewielt gouf, gouf si a senger Plaz zu der Ministerpresidentin ernannt.

No enger Regierungskris, 1996 , gouf si Ausseministesch an der Regierung vum Necmettin Erbakan. Bei de Parlamentswalen 2002 huet hir Partei, mat 9,6% vun de Stëmmen, et net iméi wwer den Träppelek vun den obligatoreschen 10% an d'Parlament gepackt. Si ass doropshin als Parteipresidentin zeréckgetrueden.

Si ass mam Özer Çiller bestuet an huet zwee Kanner.
Gast Groeber

De **Gast Groeber**, gebuer den 1. Mee 1960 an der Stad Lëtzebuerg, ass e lëtzebuergesche Schoulmeeschter an Auteur.

Am Dezember 2014 gëtt seng Kuerzgeschichtesammlung *All Dag verstoppt en aneren* mat dem Lëtzebuerger Buchpräis ausgezeechent.

Am Abrëll 2016 krut en den europäesche Literaturpräis fir säi Buch *All Dag verstoppt en aneren*.

Am November 2018 gewënnt hie mat der Kuerzgeschicht *Aktuelle Wetterwarnung: überwiegend dichter Nebel* de MEP-Präis beim Concours *A European Story: EUPL Winners Write Europe*.

Am November 2019 gouf seng Novell *Zweemol schwaarze Kueder* mat dem *Coup de coeur* vum Jury beim Lëtzebuerger Buchpräis ausgezeechent.

## Publikatiounen
### Bicher
* *De Griss.*, Roman fir Jonker, Esch-Sauer 2010, Op der Lay.
* *Manu*, Roman, Esch-Sauer 2012, Op der Lay.
* *All Dag verstoppt en aneren*, Kuerzgeschichten, Esch-Sauer 2013, Op der Lay.
* *Weekend mat Bléck op Fräiheet*, Roman, Esch-Sauer 2015, Op der Lay.
* *Eng Stad ënnert dem Himmel*, Kuerzgeschichten, Esch-Sauer 2016, Op der Lay.
* *Zweemol schwaarze Kueder*, Novell, Esch-Sauer 2018, Op der Lay.
**Nuetsfuerer*, Roman, Esch-Sauer 2021, Op der Lay.

## Um Spaweck
* De Blog vum Gast Groeber
Allianz vun de Liberalen an Demokrate fir Europa (Partei)

D**'Allianz vun de Liberalen an Demokrate fir Europa** (en: *Alliance of Liberals and Democrats for Europe Party*; fr: *Alliance des libéraux et des démocrates pour l'Europe*; de.: *Allianz der Liberalen und Demokraten für Europa*; kuerz **ALDE**) ass eng politesch Partei op europäeschem Niveau. Si setzt sech aus iwwer 50 europäesche liberale Parteien zesummen, dorënner der lëtzebuergescher DP, de brittesche Liberal Democrats an der däitscher FDP.

Si gouf de 26. Mäerz 1976 zu Stuttgart als *Federatioun vu Liberalen an Demokratesche Parteien an Europa* gegrënnt. 2004 gouf se dunn ënner dem Numm *Europäesch Liberal, Demokratesch a Reformpartei* och als Europapartei gegrënnt. Zënter dem 10. November 2012 huet si hiren aktuellen Numm.

Am Europaparlament ass d'ALDE-Partei zënter 2019 en Deel vun der Fraktioun Erneier Europa (*Renew Europe*), déi si zesumme mat der Europäescher Demokratescher Partei an aneren nationale Parteie bilt. 2019 hat déi Fraktioun hat am Juli 108 Deputéiert (14,38&nbsp;%) am Europaparlament. Nom Brexit, wéi déi brittesch Deputéiert hire Sëtz am Parlament verluer hunn, waren et der 101.
## Um Spaweck
Partei vun den Europäesche Konservativen a Reformisten

D**'Europäesch Konservativ a Reformiste-Partei** (en: *European Conservatives and Reformists Party* (**ECR-Party**); fr: *Parti des Conservateurs et Réformistes Européens*; de: *Europäische Konservative und Reformer-Partei*) ass eng politesch Partei op europäeschem Niveau. Bis Juli 2019 huet si ***Allianz vun de Konservativen a Reformisten an Europa*** a virdrun bis Oktober 2016 ***Allianz vun den Europäesche Konservativen a Reformisten*** geheescht.

Si ass europaskeptesch a vertrëtt gesellschaftspolitsch konservativ Wäerter a wirtschaftsliberal Prinzipien. D'ACRE setzt sech deementspriechend aus 18 aneren europäesche Parteien mat enger änlecher Ideologie zesummen, dorënner déi lëtzebuergesch Alternativ Demokratesch Reformpartei, déi brittesch Conservative Party, déi polnesch Prawo i Sprawiedliwość oder déi spuenesch Vox. Zesumme mat Vertrieder vun der Europäescher Chrëschtlecher Politescher Beweegung (ECPM) bilt si d'Fraktioun Europäesch Konservativ a Reformisten. An der Parlamentarescher Versammlung vum Europarot bilt si zesumme mat de Membere vun der Identitéit an Demokratie-Partei d'Grupp vun den Europäesche Konservativen an Demokratesch Allianz, wou d'ADR zënter 2024 mam Fernand Kartheiser ee Lëtzebuerger Vertrieder huet.

Am Europäesche Rot ass d'Partei mam Regierungschef vu Polen vertrueden.

2019 hat d'ACRE 19 Memberparteien aus der EU an 20 aus net EU-Staaten. No den Europawalen 2019 hat d'Fraktioun vun der ACRE 62 Deputéiert, dat sinn 8,26% vun de 751 Membere vum Europaparlament. Nom Brexit sinn déi brittesch Deputéiert ewechgefall.

## Um Spaweck
Renterter Kapell

D**'Renterter Kapell** ass eng kathoulesch Kapell, déi zur Par Äischdall-Helpert Saint-Willibrord, zum Dekanat Zentrum an zu der Gemeng Arel gehéiert.

D'Kapell ass der Schmäerzhafter Muttergottes geweit. All Joer am September geet eng Pressessioun vun der Fournellskapell zu Äischen aus bis op Rentert bei d'Kapell.

Se steet an der Belsch *op Rentert* Sektioun Waltzing, zirka 170 m vun der Grenz mat Lëtzebuerg. Se ass vun Äischen aus iwwer d*'rue du Faubourg* ze erreechen oder op belscher Säit vu Waltzing aus.

## Geschicht

Iwwer dem Agank vun der Kapell steet den Datum 1861. Op der Récksäit fënnt een d'Joreszuele 1671 an 1883.

Nom Äischener Schoulmeeschter a Lokalhistoriker André Hausmann gouf d'Kapell, déi der Muttergottes geweit ass, wuel an enger Zäit vu grousser Nout (Pescht!) an déiwem Armut gebaut, deemno warschäinlech 1671, wéi jo op der Récksäit vun der Kapell geschriwwe steet. Dat entsprëcht iwwregens där Zäit, wou d'Maria als Schutzpatréinin vum Lëtzebuerger Land erwielt gouf.

Am Joer 1843 gouf d'Grenz tëscht dem jonke belsche Staat an dem Rescht-Groussherzogtum, wéi am Londoner Vertrag vun 1839 virgesinn, mat Grenzmaarken aus Gosseisen materialiséiert. Dobäi koum d'Kapell definitiv op belsche Buedem (Bann Waltzéng), obwuel se weiderhinn zur Por Äische gehéiert.

1973-74 gouf d'Kapell, déi schonn zweemol an der Vergaangenheet restauréiert gi wor (vläicht 1861 an 1883, well dës Datumer jo op der Kapell vermierkt sinn), vun den Duerfgemeinschaften Äischen a Waltzéng gemeinsam renovéiert.

## Kuckt och
* Lëscht vu reliéise Gebaier zu Lëtzebuerg
* Lëscht vun de Lëtzebuerger Paren

## Um Spaweck

* Websäit vum Parverband Äischdall


Kapelle Rentert 02.jpg|D'Kapell vun Nordoste gesinn
Kapelle Rentert 03.jpg|D'Kapell vu Südweste gesinn
Kapelle Rentert 04.jpg|D'Récksäit vun der Kapell
Jean Vautrin

De **Jean Vautrin**, gebuer als *Jean Herman* de 17. Mee 1933 zu Pagny-sur-Moselle, a gestuerwen de 16. Juni 2015, war e franséischen Auteur, Filmregisseur an Dréibuchauteur.

Hie war vun 1963 bis zu sengem Doud am Joer 2015 mat der Schauspillerin Anne Doat bestuet.

## Filmographie (Auswiel)
#### als Regisseur (Jean Herman)
* 1958: *Voyage en Boscavie* - (Kuerzfilm)
* 1960: *Actua-Tilt* - (Kuerzfilm)
* 1961: *La quille* - (Kuerzfilm)
* 1962: *Twist parade* - (Kuerzfilm)
* 1963: *Le chemin de la mauvaise route* - (Kuerzfilm)
* 1964: *La cinémathèque française * - (Kuerzfilm)
* 1967: *[[Le dimanche de la vie]]* - Haaptacteuren: Danielle Darrieux, Françoise Arnoul
* 1968: *[[Adieu l'ami]]* - Haaptacteuren: Alain Delon, Charles Bronson
* 1969: *[[Jeff]]* - Haaptacteuren: Alain Delon, Mireille Darc
* 1969: *[[Decameron '69]]* - Regie zesumme mam Bernard Clarens, Jean Desvilles, Louis Grospierre, Miklós Jancsó, Serge Korber, François Reichenbach
* 1971: *[[Popsy Pop]]* - Haaptacteuren: Claudia Cardinale, Stanley Baker
* 1972: *[[L'œuf]]* - Haaptacteuren: Guy Bedos, Marie Dubois
* 1974: *Graf Yoster gibt sich die Ehre* - (TV-Serie) (2 Episoden) Haaptacteuren: Lukas Ammann, Wolfgang Völz
* 1974: *Les grands détectives* - (TV-Serie) (Episod: Monsieur Lecocq) 
* 1975: *Les peupliers de la Prétentaine* - (TV-Mini- Serie)

## Romaner (Jean Vautrin)
* 1974: *Billy-ze-Kick* (1987)
* 1979: *Bloody Mary* (1988) 
* 1980: *Groom* (1995)
* 1989: *Un grand pas vers le Bon Dieu* (1993)
* 1998: *Le cri du peuple*, ISBN 978-2253150077

## Um Spaweck
Europäesch Gréng Partei

D**'Europäesch Gréng Partei** (**EGP**; en: *European Green Party* oder *European Greens*; fr: *Parti vert européen*; de: *Europäische Grüne Partei*) ass eng politesch Partei op europäeschem Niveau. Si ass en Zesummeschloss vun iwwer 30 europäesche grénge Partien, dorënner och déi lëtzebuergesch *[[Déi Gréng]]*. Zesumme mat der Europäescher Fräier Allianz bilde si d'Fraktioun Déi Gréng/Europäesch Fräi Allianz am Europaparlament.

## Um Spaweck
Nothing Personal (Film 2009)

**Nothing Personal** ass en hollännesch-iresche Film vun der Urszula Antoniak aus dem Joer 2009.
## Ëm wat geet et am Film?
Eng jonk Hollännerin, verléisst hir Wunneng a fiert an Irland. Zu Fouss an der wëller Natur vum Connemara versicht si de Kontakt mat de Mënschen z'evitéieren. Si begéint awer an engem Haus wat eleng läit en eeleren Intellektuellen dee sech mat sengen Disken a senge Bicher dohin zeréckgezunn huet...

## Um Spaweck
* De Film op der IMDb
* De Film op Filmzentrale
* Kriticken op Film-Zeit
Le grand chemin

**Le grand chemin** ass e franséische Film vum Jean-Loup Hubert aus dem Joer 1987.
## Ëm wat geet et am Film?
D'Claire (Christine Pascal) erwaart e Kand a säi Mann huet et verlooss. Wéinst senge Problemer schéckt et säi Bouf de Louis (Antoine Hubert) op d'Land bei Frënn, d'Marcelle (Anémone) an de Pelo (Richard Bohringer).De Jong vu Paräis huet fir d'éischt Problemer mam Landliewen. Hei begéint hien dann d'Martine (Vanessa Guedj), dat him déi schéi Säite vum Duerfliewe weist...

## Soss
De Film ass zu Rouans an der Loire-Atlantique gedréint ginn.

## Um Spaweck
Grammy Awards

D**'Grammy Awards** oder einfach **Grammys** (ursprénglech *Gramophone Awards*) zielen zu de prestigiéiste Präisser an der internationaler Museksindustrie. D'Gewënner gi vun der US-amerikanescher National Academy of Recording Arts and Sciences gewielt. Al Joer gëtt et eng grouss Show, bei där prominent Kënschtler optrieden an d'Präisser an de bekanntste Kategorië verdeelt ginn.

Déi éischt Zeremonie war de 4. Mee 1959, fir musikalesch Leeschtungen aus dem Joer 1958 ze honoréieren. Zënter 1971 gëtt si och live op der Tëlee iwwerdroen.

Ënner de wichtegste Kategorië sinn:
* *Grammy Award for Album of the Year* ("Album vum Joer")
* *Grammy Award for Record of the Year* ("Opnam vum Joer"; egal op Single oder Album)
* *Grammy Award for Song of the Year* ("Lidd vum Joer")
* *Grammy Award for Best New Artist* ("Beschten neie Kënschtler")

Zu de Persounen, déi bis 2015 am heefegsten ausgezeechent goufen, zielen den Dirigent Georg Solti (31 Grammy Präisser), an den amerikanesche Produzent Quincy Jones an d'amerikanesch Sängerin a Violonisitin Alison Krauss (allenzwee 27 Grammy Präisser). D'iriesch Rockband U2 ass mat 22 Präisser d'Grupp, déi am heefegste gewonnen huet. De Michael Jackson an d'Band Santana hale mat aacht Präisser de Rekord fir déi meeschte Präisser, déi ee Kënschtler an enger Nuecht gewonnen huet (am Joer 1984 respektiv 2000). Bei de weibleche Kënschtlerinne sinn do d'Sängerinne Beyoncé (2010) an Adele (2012) vir bäi, déi jiddwereng sechs Präisser an enger Nuecht gewonnen huet.

## Kuckt och
* Academy Awards (och nach *Oscar* genannt): ee vun de prestigiéiste Präisser an der Filmindustrie
## Um Spaweck
* www.grammy.com (Offiziell Säit vun de Grammy Awards)
Partei vun der Europäescher Lénker

D**'Partei vun der Europäescher Lénk**, meescht einfach **Europäesch Lénk** (*EL*) genannt (en: *Party of European Left*; fr: *Parti de la gauche européenne*; de: *Partei der Europäischen Linken*) ass eng politesch Partei op europäeschem Niveau.

Si setzt sech aus europäesche Parteien aus dem lénkse politesche Spektrum zesummen, dorënner der lëtzebuergescher Déi Lénk, der däitscher Die Linke, dem franséische Parti communiste an der griichescher SYRIZA.

D'EL gouf 2004 zu Roum gegrënnt.

## Um Spaweck
Camille Wagner-Rollinger

De **Camille Wagner** oder **Camille Wagner-Rollinger**, gebuer den 12. Juni 1900 zu Bréissel, a gestuerwen am Joer 1986, war e lëtzebuergeschen Ekonomist a Lepidopterist.

## Studien a Beruff
No der Première am Atheneum huet de Camille Wagner vun 1919 bis 1923 Ekonomie zu Léck studéiert, wou hie seng « Licences en sciences commerciales, consulaires et financières» gemaach huet. 1930 huet hie säin Doktorat a seng Agregatioun an der politescher Ekonomie an an de moderne Sprooche gemaach, och zu Léck. D'Thes, mam Sujet « La sidérurgie luxembourgeoise sous les régimes du Zollverein et de l'Union économique belgo-luxembourgeoise », ass 1931 zu Lëtzebuerg als Buch vun 207 Säiten, gedréckt vun der Imprimerie Artistique Luxembourgeoise, erauskomm.
Vun 1931 bis 1946 huet Camille Wagner zu Léck als Professer a der « École des Hautes Études commerciales et consulaires » an an der « École normale pour instituteurs » enseignéiert. 1947 ass hien zeréck op Lëtzebuerg komm, wou hie verschidde Lécker Stolfirmae vertrueden huet.

De Camille Wagner huet vun elo un an der Stad Lëtzebuerg gewunnt. Nodeems hie wärend zwanzeg Joer Generalsekretär vun der « Fédération des relamineurs du fer et de l'acier de la CECA » (FEDEREL-CECA) a permanenten internationalen Delegéierte bei der CECA zu Lëtzebuerg an duerno bei der Europäescher Kommissioun zu Bréissel war, ass hien 1973 mam Titel « Directeur honoraire de la FEDEREL-CECA » an d'Pensioun gaangen.

## De Päiperleksfuerscher
De Camille Wagner war e begeeschterte Lepidopterist, dee schonn 1918 als jonke Mënsch an der däitscher « Entomologische Zeitschrift », déi zu Frankfurt am Main erauskoum, seng éischt Artikele publizéiert huet: « Einiges über *Hemaris scabiosae* » an duerno « Erlebnisse mit *Limenitis populi* und *Apatura iris* ».

Seng spéider lepidopterologesch Publikatiounen am Bulletin vun der Société des naturalistes luxembourgeois (SNL), an den « Archives » vum Institut grand-ducal, an der belscher Zäitschrëft *Linneana Belgica* asw. huet de Camille Wagner, dee mat der Charlotte Rollinger bestuet war, mat Wagner-Rollinger signéiert. Säin Haaptwierk ass sécherlech d'Artikelserie « Les Lépidoptères du Grand-Duché de Luxembourg (et des régions limitrophes)», déi vun 1950 u bis 1979 an den «Archives » vum Institut grand-ducal publizéiert gouf; an de Joren duerno koumen nach e puer Supplementen no.

De Camille Wagner war Member vun der SNL. Hie war och Member vun der Section des sciences vum Institut grand-ducal (vun 1957 un), a vun der Section des sciences morales et politiques an der Section de linguistique.

## Literatur
*Anonyme, 1983. *Heureux anniversaire ! Docteur Camille Wagner-Rollinger.* Lujana 1 (2), S. 32-36 (Luxembourg).
*Saussus, R., 1980. *Heureux anniversaire: le Dr Camille Wagner-Rollinger a 80 ans.* Linneana Belgica 8 (3), S. 123-125.
Christopher Martins Pereira

De **Christopher Martins Pereira**, och just als **Christopher Martins** ernimmt, gebuer den 18. Februar 1997, ass e lëtzebuergesch-kapverdianesche Foussballspiller.

Zanter dem 8. September 2014 spillt hie fir déi lëtzebuergesch Foussballnationalekipp.

Hien ass bei de Young Boys Bern engagéiert.
Marcel Guinochet

De **Marcel Guinochet**, gebuer am Joer 1909 zu Lyon, a gestuerwen den 22. August 1997 zu Fayence (Var), war e franséische Botaniker.

De Marcel Guinochet ass den Auteur oder Coauteur vu Fachbicher wéi *Logique et dynamique du peuplement végétal: phytogéographie, phytosociologie biosystématique, applications agronomiques* (1955), *Notions fondamentales de Botanique générale* (1965), *Phytosociologie* (1973), *Flore de France* (1998).

## Literatur
*Lacoste, Alain, 1999. *Marcel Guinochet (1909–1997).* Acta Botanica Gallica 146 (2), S. 179-184. http://www.tandfonline.com/doi/pdf/10.1080/12538078.1999.10515816
## Um Spaweck
Patriots.eu

D**'Patriots.eu** ass eng politesch Partei op europäeschem Niveau.

## Geschicht
Si gouf ënner dem Numm **Beweegung fir en Europa vun den Natiounen an de Fräiheeten** (en: *Movement for a Europe of Nations and Freedom (MENF)* / fr.: *Mouvement pour une Europe des nations et des libertés*) gegrënnt. Vum 2. Juli 2019 bis den 18. Juli 2024 housch se **Identitéit an Demokratie Partei** (en.: *Identity and Democracy Party* / fr.: *Parti Identité et Démocratie*).

Si gëllt als europaskeptesch, souveränistesch an nationalistesch a gouf 2014 op Initiativ vum franséische Front national a senger Presidentin Marine Le Pen gegrënnt. Zënter Mäerz 2015 ass d'Partei vum Europaparlament unerkannt a krut 1,17 Milliounen Euro zur Parteiefinanzéierung zougesprach.

Am Europaparlament bilt si d'Fraktioun Patriote fir Europa, ewéi an der Parlamentarescher Versammlung vum Europarot zesumme mat de Membere vun der Europäesch Konservativ a Reformiste-Partei de Grupp vun den Europäische Konservativen an Demokratesch Allianz.

Aner Memberparteie sinn ënner anerem d'Alternative für Deutschland, d'Freiheitliche Partei Österreichs, d'italieenesch Lega an de belsche Vlaams Belang.

## Um Spaweck
Camille Wagner

Et gëtt verschidde Persounen, déi **Camille Wagner** heeschen:
* Camille Wagner (1925-2014), lëtzebuergesche Foussballspiller;
* Camille Wagner-Rollinger (1900-1986), lëtzebuergeschen Ekonomist a Lepidopterolog.
Abtei Santes Creus

D**'Abtei Santes Creus** mam kompletten Numm op Katalounesch **Reial Monestir de Santa Maria de Santes Creus** ass e fréiert Zisterzienserklouschter aus dem 12. Joerhonnert a Katalounien an der Provënz Tarragona an an der Gemeng Aiguamúrcia.
Jean Morbach

De **Jean (Johann) Morbach**, gebuer de 15. Juni 1884 zu Fréiseng, a gestuerwen den 29. Januar 1967, war e lëtzebuergesche Schoulmeeschter an Ornitholog.

## [[Schoulmeeschter]] a Vulleschützer

De Jean Morbach war Schoulmeeschter zu Konstem (1903-1908) an zu Esch-Uelzecht (1909-1944). 1910 gouf hie Sekretär vum nei gegrënnten «Geflügel- und Kaninchenzüchterverein» vun Esch-Uelzecht. 1918 huet hien de «Cercle horticole de la ville d'Esch-sur-Alzette» («Escher Gartenbaugenossenschaft») matgegrënnt, an 1920 de « Verein für Tier- und Heimatschutz » aus deem hien 1921 d'«Ligue luxembourgeoise pour la protection des oiseaux utiles» gemaach huet, där hire Sekretär hie vun 1921 bis 1946 war.

## Wärend der Okkupatioun
Am Abrëll 1941 gouf d'«Ligue luxembourgeoise pour la protection des oiseaux» vum preiseschen Okkupant ëmgedeeft an duerch de «Verband für Vogelschutz» ersat. De Jean Morbach blouf weiderhi Generalsekretär an hien huet sech och ëm de Bulletin vum neie Verband, dee vu Januar 1942 bis Januar 1944 mam Titel «Der Vogelfreund» erauskoum, gekëmmert. President (*Leiter*) vum Verband war de Franz Huberty, Éiereforstinspekter zu Gréiwemaacher.

De Morbach gouf 1946 wéinst Kollaboratioun zu engem Joer Prisong a 50.000 Frang Strof verurteelt.

## Seng Publikatiounen

De Morbach huet Wierker publizéiert wéi: «Der praktische Vogelschutz» (1924), «Jagdgesetz und Vogelschutz» (1924), «Ackerbau, Jagd und Vogelschutz» (1928). Säi bekanntst Wierk sinn d'«Vögel der Heimat», néng Fasciculen tëscht 1928 an 1937, an duerno eng nei Serie mat sechs Bänn tëscht 1939 an 1967. Dee leschte Band war am Drock, wéi de Morbach gestuerwen ass. De Morbach war den anonymmen Auteur vun der éischter Editioun vum Täschebuch «Die bekanntesten Vögel Luxemburgs», dat d'Vulleschutzliga 1949 erausginn huet.

## Literatur

*Anonyme, 1967. *Zum Tode von Johann Morbach (1884-1967), Gründer des Luxemburger Landesverbandes für Vogelkunde und Vogelschutz.* Regulus 47 (1967), Bd. 9 (2), S. 23-26.
*Heuertz, M., 1968.* Jean Morbach.* Archives de l'Institut grand-ducal de Luxembourg, Section des sciences naturelles, physiques et mathématiques NF 23 (1967): 10-12.
* Massard, J.A., 2015. *[http://massard.info/pdf/Massard_2015_5-302_add.pdf La Société des naturalistes luxembourgeois de 1890 à 2015.]* Bulletin de la Société des naturalistes luxembourgeois 116, S. 5-302 [Jean Morbach: S. 165,-166, 167].
*Schmitt, R., 1967. *À la mémoire de Jean Morbach, 1884-1967.* Journal des Instituteurs 58 (1967), N° 3/4: 36-37.
The Love Punch

**The Love Punch** ass e brittesche Film vum Joel Hopkins aus dem Joer 2013.

## Ëm wat geet et am Film?
Eng gescheet Koppel versicht hiert Geld erëmzekréien dat hinne vun engem räiche Geschäftsmann op eng onéierlech Manéier ofgeholl gi war.

## Um Spaweck
Joë Caligula - Du suif chez les dabes

**Joë Caligula - Du suif chez les dabes** ass e franséische Film vum José Bénazéraf aus dem Joer 1966.

## Ëm wat geet et am Film?
E klenge Gangster aus dem Süde vu Frankräich geet mat senger Band op Paräis a leet sech do mat grousse Gangsterbossen un. Dat Ganzt kritt e bluddegt Enn.
## Um Spaweck
*De Film op der IMDb
François Huberty

Et gëtt verschidde Persounen déi **François Huberty** heeschen:
* François Huberty (1854-1946), lëtzebuergesche Professer, Forstinspekter a Vulleschützer
* François Huberty (1896-1980), lëtzebuergeschen Ingenieur a Member vum Staatsrot
Linienzugbeeinflussung

D**'Linienzugbeeinflussung** (LZB) ass en däitschen Zuchsécherungssystem, dee speziell fir Héichvitessstrecken entwéckelt a konzipéiert gouf. All Héichvitessstrecken an Däitschland an deelweis an aneren europäesche Länner si mat LZB ausgerëscht. Bei der LZB ginn, anescht wéi bei der PZB, d'Date linnefërmeg, also permanent, iwwerdroen. Dës Date kënnen d'Soll- an Zilvitesse souwéi z.&nbsp;B. och den Ofstand bis zum nächsten Haaptsignal sinn.

## Komponenten an Ausrëschtung
Bei der LZB gëtt tëscht den Ariichtungen op der Streck an den Ariichtungen op der Maschinn ënnerscheet. 
### Streckenariichtungen
Bei der LZB suergen zwéi Schlitzkabelen, déi souwuel an der Mëtt vum Gleis wéi och um Fouss vun enger Schinn verlafen, fir déi konstant Dateniwwerdroung tëscht dem Gefier an der Streckenzentral. De Kabel gëtt an enger Schleef verluecht an all 100 Meter wiesselt de Kabel dee laanscht d'Schinn läit, an d'Mëtt vum Gleis, an de Kabel aus der Mëtt vum Gleis wiesselt laascht d'Schinn. Bei sou enger *Kräizung* kënnt et zu engem Phasesprong, deen hëlleft Postioun vum Gefier ze bestëmmen. D'maximal Längt vu sou enger Kabelschleef ass 12,7&nbsp;km.

#### Kuerzschleefentechnik
Bei der Kuerzschleefentechnik ginn d'Schleefeberäicher an eenzele Schleefe vun 300 Meter no riets an no lénks geluecht. D'Speisung vun de Kuerzschleefe geschitt parallel, sou datt an engem Schleefeberäich an alle Schleefen déi selwecht Informatiounen iwwerdroe ginn.
#### Laangschleefentechnik
Bei der Laangschleefentechnik besteet de Schleefeberäich aus enger Schleef, déi vun engem *Fernspeisegerät* aus gespeist gëtt. En Nodeel vun der Technik ass deen, datt beim Ausfall vum Fernspeisegerät de ganze Schleefeberäich ausfält. Dowéinst gëtt d'Laangschleefentechnik no an no vun der Kuerzschleefentechnik ersat.

### Streckenausrëschtung
* LZB-Streckenzentral
* Fernspeisgeräter
* Virastellungsgeräter
* Potentialtrennschief
* Verstärkerschief
* Linneleederschleefen am Gleis
* Zousätzlech LZB-Signaliséierung

### Gefierausrëschtung

Zwou Antennen um Gefier iwwerdroe bei der LZB fir d'Daten tëscht der Zentral an dem Gefier. Iwwer Induktioun ginn d'Informatiounen tëscht dem Linneleeder an den Antennen ausgetosch.

* LZB-Gefierrechner
* Stroumversuergung
* Antenne fir ze senden an z'empfänken
* Weesensorik
* Zwangsbremsagrëff
* Zuchdatenasteller
* Modular Führerstandsannonce

## Fonctionnement
John de Lancie

Den **Jonathan** "**John**" **de Lancie**, gebuer den 20. Mäerz 1948, ass en US-amerikanesche Stand-Up-Komiker a Schauspiller, deen haaptsächlech fir seng Roll als dat allmächtegt Wiesen „Q“ am Star Trek Universum bekannt gouf.

## Um Spaweck
Luca Duriatti

De **Luca Duriatti**, gebuer den 11. Februar 1998, ass e lëtzebuergesche Foussballspiller.

Hien huet den 9. Juni 2015 déi éischt Kéier fir déi lëtzebuergesch Foussballnationalekipp gespillt.
Allianz fir direkt Demokratie an Europa

D**'Allianz fir direkt Demokratie an Europa** (**ADDE**; en: *Alliance for Direct Democracy in Europe*; fr: *Alliance pour la démocratie directe en Europe*; de.: *Allianz für Direkte Demokratie in Europa*) war eng europaskeptesch politesch Partei op europäeschem Niveau. Si gouf 2014 gegrënnt an haaptsächlech vun der brittescher UK Independence Party dominéiert. Donieft waren awer och ënner anerem déi rietspopulistesch Schweedesch Demokraten dra vertrueden.

Memberparteie waren ënner anerem d'Alternative für Deutschland (AfD), d'UK Independence Party (UKIP) an d'schwedesch Demokraten (Sverigedemokraterna).

D'Partei ass 2017 opgeléist ginn, nodeems bei engem Audit erauskomm ass datt d'Partei EU-Gelder zweckentfriemt huet an zeréckbezuele sollt.
Allianz vun den Europäeschen Nationale Beweegungen

D**'Allianz vun den Europäeschen Nationale Beweegungen** (en: *Alliance of European National Movements* (**AENM**); fr: *Alliance européenne des mouvements nationaux*; it.: *Alleanza europea dei movimenti nazionalisti*; un.: *Európai nemzeti mozgalmak szövetsége*) ass eng politesch Partei op europäeschem Niveau. Si besteet aus enger Rei riets-extremen an nationalistesche Parteien aus den EU-Memberstaaten an aus anere Länner um europäesche Kontinent.

D'Partei gouf am Oktober 2009 zu Budapest gegrënnt. Grënner waren d'ungaresch radikal-nationalistesch Jobbik, de franséische Front National, de belsche Front National, den italieeneschen neo-faschistesche Movimento Sociale - Fiamma Tricolore an de schweedeschen National-Demokraten. Duerno sinn nach aner Parteie wéi de Partido Nacional Renovador aus Portugal dozou gestouss.

De franséische Front National (FN) huet sech 2013 aus der AENM zeréckgezunn, wéinst ideologeschen Differenze mat der Jobbik a well d'Parteicheffin Marine Le Pen nëmme mat "credibele" Parteie wëll zesummeschaffen. Den FN ass elo an der Beweegung fir en Europa vun den Natiounen an de Fräiheeten vertrueden.
AVL-Linn 29

D**'AVL-Linn 29** ass eng Buslinn vun de Stater Bussen. Se fiert zanter dem 12. Mäerz 2023 um Trajet Hesper, Cité Um Schlass - Houwald / ZAC - P+R Lëtzebuerg-Süd - Bouneweg - Gare - Polvermillen - Zens - Findel - Fluchhafen - Sennengerbierg, Charlys Statioun an zeréck.

D'Linn 29 huet 32 Halten um Aller an der 31 um Retour. Se fiert vu méindes bis freides all 15 (an de Spëtzestonnen all 10) Minutten. De Weekend fiert se all 20 Minutten.

Duerch eng Konventioun tëscht der Stad Lëtzebuerg an dem Mobilitéitsministère iwwer AVL-Buslinnen déi vun der Stad aus an eng Nopeschgemeng fueren, zielt se zu de Linnen, déi vum Ministère subventionéiert ginn.

## Halten op der Linn 29
(*D'Nimm vun den Halte si sou uginn, wéi s'am offizielle Fuerplang publizéiert sinn*.)

## Entwécklung vun der Linn 29
*virun 2015: *et gouf keng Linn mat der Nummer 29*
*Juni 2015 - Januar 2017: P+R Lëtzebuerg-Süd - Gare - Polvermillen - Fluchhafen - Cargo Center
*31.01.2017 - 14.10.2018: P+R Lëtzebuerg-Süd - Houwald - Bouneweg - Gare - Polvermillen - Zens - Findel - Fluchhafen - Cargo Center. Den 10. Dezember 2017 war den Trajet liicht ugepasst ginn an d'Linn 29 ass vun dunn un iwwer d'Rocade de Bonnevoie amplaz iwwer d'Garer Plaz gefuer.
*15.10.2018 - 02.11.2019: Cloche d'or - P+R Lëtzebuerg-Süd - Houwald - Bouneweg - Gare-Rocade - Polvermillen - Zens - Findel - Fluchhafen - Sennengerbierg - (Cargo Center). Verschidde Faarte si bis op den Terminus beim *Cargo Center* gefuer. Deen Deel gouf du vum November 2019 u vun der deemoleger RGTR-Linn 122 iwwerholl. Sonndes goufen d'Faarten am Süden nëmme bis op Bouneweg gefuer (Terminus beim L. T. de Bonnevoie).
*03.11.2019 - 12.12.2020: Cloche d'or, Guillaume Kroll - P+R Lëtzebuerg-Süd - Houwald - Bouneweg - Gare - Polvermillen - Zens - Findel - Fluchhafen - Sennengerbierg, Charlys Statioun.
*13.12.2020 - 02.04.2022: Wéi am Dezember 2020 d'Tramslinn T1 bis op d'Gare verlängert an den AVL-Reseau ugepasst gouf, ass d'Linn 16 fir op de Fluchhafen net méi virun der Stater Gare fortgefuer. Fir awer eng Direktverbindung vun der Garer Plaz aus bäizehalen, ass d'Linn 29 nees vun der Rocade virun d'Gare verluecht ginn.
*03.04.2022 - 11.03.2023: D'Linn ass op enger gekierzter Streck gefuer, well d'Verbindung vu Bouneweg a Richtung Houwald (Rangwee) wéinst engem Schantje gespaart war. D'Linn 29 ass an där Zäit op follgender Streck gefuer: Bouneweg / LTB - Gare - Polvermillen - Zens - Findel - Fluchhafen - Sennengerbierg, Charlys Statioun an zeréck.

## Um Spaweck

* Linn 29 op der Säit vun der Stad Lëtzebuerg
AVL-Linn 30

D**'AVL-Linn 30** ass eng Buslinn vun de Stater Bussen. Se fiert zanter dem 13. Dezember 2020 um Trajet Kierchbierg, *[[Kiem|Réimerwee]] *- Stad - Lampertsbierg, ''Lycée Michel Lucius'' an zeréck. Tëscht der Uewerstad an dem Lampertsbierg fiert se parallel mat der Linn 8.

D'Linn 30 huet 25 Halte pro Richtung. Se fiert vu méindes bis samschdes all 20 Minutten a sonndes all hallef Stonn. Mueres fréi, owes spéit a sonndes de ganzen Dag fiert se just op der Streck Kierchbierg - Stad an zeréck; den Deel op de Lampertsbierg gëtt da vun der Linn 8 assuréiert.

## Halten op der Linn 30
(*D'Nimm vun den Halte si sou uginn, wéi s'am offizielle Fuerplang publizéiert sinn*.)

## Entwécklung vun der Linn 30
*virun 2015: *et gouf keng Linn mat der Nummer 30*
*01.06.2015 - 12.12.2020: Lampertsbierg, Lycée Michel Lucius - Stad - Bouneweg - Houwald - Hesper, *Cité um Schlass* an zeréck.
Vum Lampertsbierg bis op d'Gemengegrenz am Rangwee ass se parallel mat der Linn 3 gefuer.

Wéinst dem Tramsschantjen ass den Trajet am Stadzentrum 14. August 2018 liicht geännert ginn an d'Linn 30 ass vun deem Dag un iwwer de Boulevard Royal an d'Neipuertsgaass amplaz iwwer d'Stäreplaz an d'Montereysavenue gefuer. Duerno ass och den Trajet tëscht der Gare an der Uewerstad den 3. November 2019 geännert ginn an d'Linn ass iwwer d'Al Avenue, d'Al Bréck an de Boulevard Roosevelt amplaz iwwer d'Nei Avenue an d'Nei Bréck gefuer.

Duerch eng Konventioun tëscht der Stad Lëtzebuerg an dem Mobilitéitsministère iwwer AVL-Buslinnen déi vun der Stad aus an eng Nopeschgemeng fueren, huet d'Linn 30 zum “service coordonné AVL/RGTR” gehéiert.

## Um Spaweck

* Linn 30 op der Säit vun der Stad Lëtzebuerg
Alberta

**Alberta** ass eng Provënz am Süde vum Kanada. Alberta gehéiert zanter dem 1. September 1905 zu der Kanadescher Konfederatioun. Den Numm kënnt vun der Prinzessin Louise Caroline Alberta, Duchess of Argyll, enger Duechter vun der brittescher Kinnigin Victoria.

## Geographie
Alberta grenzt am Norden un d'Nordwest-Territoiren, am Süden un den US-Bundesstaat Montana, am Westen u British Columbia an am Osten u Saskatchewan.

D'Haaptstad Edmonton läit bal genee an der Mëtt vun der Provënz, do gëtt och de meeschte Pëtrol raffinéiert. Am Süden, wou ë.&nbsp;a. Calgary läit, sinn déi meescht Ranchen.

An Alberta sinn eng Hellewull vu Séien, déi dräi gréisst Séie sinn de Lake Athabasca (7.898&nbsp;km²), Lake Claire (1.436&nbsp;km²) an de Lesser Slave Lake (1.168&nbsp;km²). (Am Verglach: De Stauséi Uewersauer huet eng Fläch vun 3,8&nbsp;km².)

Am Weste sinn d'Ausleefer vun de Rocky Mountains.

### Gréisst Stied
Déi gréisst Stied sinn (a Klammeren d'Awunnerzuel am Joer 2006):
* Calgary (988.193)
* Edmonton (730.372)
* Red Deer (82.772)
* Sherwood Park (82.511)
* Lethbridge (74.637)
* St. Albert (57.719)
* Medicine Hat (56.997)
* Wood Buffalo (51.496)

## Ekonomie
Alberta ass déi räichst Provënz a Kanada. Den Äerdueleg a -gas an d'Agrarwirtschaft sinn d'Branchen déi am meeschten Ëmsaz maachen. An Alberta ass een Drëttel vun de weltwäite Äerduelegreserven. No Saudi-Arabien ass Kanada de Staat mat den zweetmeeschte Äerduelegreserven.

D'Rannerzuucht ass awer zanter dem BSE-Skandal am Joer 2003 réckleefeg.

Aner Branchen déi zum Wuelstand an Alberta bäidroe sinn d'Rëschtungsindustrie, d'Loft- a Raumfaarttechnik an den IT-Beräich.

## Biller

Fichier:Peyto_Lake-Banff_NP-Canada.jpg|De Peyto Lake vum Banff-Nationalpark aus gesinn
Fichier:Mount-Yamnuska2-Szmurlo.jpg|De Mount John Laurie
Fichier:Wild Horses Alberta.jpg|Wëll Päerd
Fichier:Driving Through the Rockies.jpeg|D'Rocky Mountains vum Highway 16 aus gesinn
Fichier:2006-07-30 - 01 - Road Trip - Day 07 - Canada - Alberta 4888707461.jpg|Alberta


## Um Spaweck
* www.gov.ab.ca (Offiziell Homepage)
Mount Columbia (Kanada)

De **Mount Columbia** ass en 3 747 m héije Bierg an de Rocky Mountains, an der kanadescher Provënz Alberta. Et ass den héchste Bierg an Alberta an nom Mount Robson den zweethéchste Bierg an de kanadesche Rocky Mountains.

En ass am Norde vum impressionante Columbia-Äisfeld am Jasper-Nationalpark, op der Grenz tëscht de Provënzen Alberta a British Columbia, d'Spëtzt läit an Alberta. De Mount Columbia ass nom Columbia River benannt. De Floss krut säin Numm vum Handelsschëff Columbia Rediviva, dat am 18. Joerhonnert duerch dee Floss geseegelt ass.

1902 waren den James Outram an de Christian Kaufmann déi Éischt, déi bis op d'Spëtzt geklomme sinn.

## Um Spaweck
* De Mount Columbia op der offizieller Websäit vu British Columbia
Arunachal Pradesh

**Arunachal Pradesh** (Hindi: अरुणाचल प्रदेश [Aruṇācal Pradeś]) ass en indesche Bundesstaat. E läit am Nordoste vun Indien. Am Norde grenzt en u China, am Westen un de Bhutan, am Süden un d'Bundesstaaten Assam an Nagaland an un de Myanmar. De Bundesstaat ass ëmstridden: der chineesescher Regierung no, gehéiert Arunachal Pradesh zum Tibet a sou zu China.

Arunachal Pradesh huet eng Fläch vun 83.743 Quadratkilometer a knapps 1,4 Milliounen Awunner (Vollekszielung 2011). D'Haaptstad a gréisst Stad vum Bundesstaat ass Itanagar. Mat enger Bevëlkerungsdicht vu 17 Awunner pro Quadratkilometer ass deen am mannste besiidelte Bundesstaat an Indien.

Den Numm kënnt aus dem Sanskrit an heescht souvill wéi "Land vun de Bierger am Sonnenopgang", de Bundesstaat gëtt dacks einfach "Land vum Sonnenopgang" genannt.

Arunachal Pradesh läit am südlechen Ost-Himalaya. D'Landschaft besteet dementspriechend aus Héichland a Bierger

Déi offiziell Sprooch vum Bundesstaat ass Englesch. Arunachal Pradesh ass awer vrun allem vun indigene Vëlker bewunnt (64,2&nbsp;%), all Vollek huet seng eege Sprooch.

## Um Spaweck